今秋行
作者：方回
朝代：宋

paragraphs: 八月十五夜賞月，樓臺絲管沸金穴。
百萬珠簾捲嫩凉，茉莉花闌木犀發。
八月十八日觀潮，幕帟粉黛迎蘭橈。
雪山沃天雷動地，出沒紅旗爭錦標。
此是錢塘舊風俗，驕貴小兒生華屋。
四時有春無秋風，常知歌笑不識哭。
一年不似一年秋，漸衰漸老成白頭。
去年之秋尚云樂，今年之秋何其愁。
中戶田租三萬石，水潦不容收一粒。
况從兵亂窘避地，白璧黄金俱喪失。
前朝後市舊富人，半作道傍藍縷身。
委巷小民或絕食，粥賣伉儷捐僮侲。
一切時節不復講，履長賀歲猶鹵莽。
淫雨連旬未必晴，潮何人觀月誰賞。
月缺月圓宵復宵，潮落潮生朝又朝。
事與承平不異處，唯有南來秋雁飄。